Parabolická anténa (parabola) odráža prijímaný signál do svojho ohniska, v ktorom je prijímač - vonkajšia jednotka (LNB). Čím je väčšia plocha paraboly, tým silnejší signál bude prijímačom v jej ohnisku detekovaný. Má teda väčší zisk, rastie tým ale aj jej smerovosť a tým aj nároky na presné nastavenie. Vhodná voľba veľkosti antény závisí na EIRP a energetických zónach (vyžarovací diagram satelitu, ktorý chceme prijímať). Kvôli veľkému priemeru niektorých parabolických antén sa používajú tzv. "mesh" antény, ktoré sú tvorené sitom, vďaka čomu je anténa odolnejšia poveternostným podmienkam.